recursal/SuperWikiNEXT-32B huggingface dataset:
Το *Velikiy Knyaz Konstantin*, το πρώτο ιστορικό μεταφορικό τορπιλοβόλων.
Η πρώτη επιτυχής επίθεση από αυτοκινούμενες τορπίλες. Πίνακας του Λεβ Λαγκόριο.
Το **μεταφορικό τορπιλοβόλων** ήταν τύπος πολεμικού πλοίου το οποίο αναπτύχθηκε στα τέλη του 19ου αιώνα ώστε να βοηθήσει τη μεταφορά μικρών τορπιλοβόλων στα ανοιχτά της θάλασσας και την προετοιμασία τους για επίθεση.

Κατά τη διάρκεια του Ρωσοτουρκικού Πολέμου του 1877, οι Ρώσοι επέταξαν 19 εμπορικά πλοία για να τα μετατρέψουν σε μεταφορικά τορπιλοβόλων. Το *Velikiy Knyaz Konstantin* ήταν το πρώτο ιστορικό πλοίο σε αυτόν τον νέο τύπο πλοίων. Κυβερνήτης του ήταν ο Στεπάν Μακάροφ, ο οποίος ήταν πρώτος μηχανικός, πρώιμος πειραματιστής της χρήσης των τορπιλών και εμπνευστής της ιδέας των μεταφορικών τορπιλοβόλων. Στις 14 Ιανουαρίου 1878, ο Μακάροφ πραγματοποίησε την πρώτη επιτυχημένη επίθεση από αυτοκινούμενες τορπίλες στην ιστορία. Το τουρκικό πλοίο *Intibah* καταστράφηκε από τορπιλοβόλα τα οποία εκκίνησαν από το *Velikiy Knyaz Konstantin*.

Το 1878, το Βρετανικό Ναυτικό μετέτρεψε το *Hecla* σε μεταφορικό τορπιλοβόλο, ενώ ακολούθησε το HMS Vulcan (1889). Το 1896 το γαλλικό πλοίο *Foudre* ήταν μεταφορικό τορπιλοβόλων, προτού μετατραπεί σε υδροπλανοφόρο.

Κατά τη διάρκεια του Β΄ Παγκοσμίου Πολέμου, ο τύπος εξελίχθηκε και στις ΗΠΑ έλαβε τη μορφή του μηχανοκίνητου μεταφορικού τορπιλοβόλων (AGP ή "Patrol Craft Tender", σύμφωνα με το σύστημα ταξινόμησης πλοίων του Πολεμικού Ναυτικού των ΗΠΑ).

Φωτογραφίες
-----------

* Το μεταφορικό τορπιλοβόλων Foudre του 1896Το μεταφορικό τορπιλοβόλων *Foudre* του 1896
* Το Foudre έλκοντας τορπιλοβόλαΤο *Foudre* έλκοντας τορπιλοβόλα

Παραπομπές
----------

1. ↑  Randier, σελ. 448
2. ↑  Sondhaus, Lawrence (2002). *Naval Warfare, 1815-1914*. USA: Taylor & Francis. σελ. 123. ISBN 9780203132234.
3. ↑  Sondhaus, Lawrence (2002). *Naval Warfare, 1815-1914*. USA: Taylor & Francis. σελ. 125. ISBN 9780203132234.
4. ↑  Silverstone, Paul (2011). *The Navy of the Nuclear Age, 1947–2007*. New York: Routledge. σελ. 16. ISBN 9781135864668.

Βιβλιογραφία
------------

* Randier, Jean 2006 *La Royale*, Editions Babouji (ISBN 2-35261-022-2)
Ο **Μοχάμεντ Ναμπούς** ( *محمد النبوس* - *Mohammed "Mo" Nabbous*) ήταν Λίβυος μπλόγκερ και δημοσιογράφος. Γεννήθηκε στη Βεγγάζη το 1983, αποφοίτησε από το Garyounis University και σπούδασε στην Οξφόρδη. Δολοφονήθηκε στις 19 Μαρτίου του 2011 στη Βεγγάζη. Ήταν παντρεμένος και η γυναίκα του είναι έγκυος στο πρώτο τους παιδί.

Μετά το ξέσπασμα της εξέγερσης στη Λιβύη ο Ναμπούς ίδρυσε, στην περιοχή που ελέγχεται από το *Εθνικό Μεταβατικό Συμβούλιο* (*National Transitional Council*), τη Libya Alhurra TV και μέσω του Livestream.com (χρησιμοποιώντας μια παράνομη δορυφορική σύνδεση και παρακάμπτοντας το μπλοκαρισμα του ίντερνετ από το καθεστώς) κατόρθωσε να μεταδίδει εικόνες, από τη Βεγγάζη, στον υπόλοιπο κόσμο. Το Libya Alhurra TV από τη δημιουργία του στις 17 Φεβρουαρίου του 2011, ενημέρωνε για την κατάσταση στην πόλη, καθόλο το 24ωρο. 

Ο Ναμπούς δολοφονήθηκε με μια σφαίρα στο κεφάλι, στις 19 Μαρτίου του 2011, ενώ βρισκόταν στην καρότσα ενός φορτηγού, στη Βεγγάζη, και μέσω ενός κινητού τηλεφώνου κατέγραφε την επίθεση των δυνάμεων του Καντάφι κατά των αντικαθεστωτικών στην πόλη, αποδεικνύοντας ότι οι ισχυρισμοί του καθεστώτος περί κατάπαυσης του πυρός ήταν αναληθείς. Πιστεύεται ότι πυροβολήθηκε από ελεύθερο σκοπευτή, πιστό στο καθεστώς Καντάφι.

Η είδηση της δολοφονίας του Ναμπούς προκάλεσε τις έντονες αντιδράσεις διαφόρων δημοσιογράφων και οργανώσεων. Ο δημοσιογράφος του Spiegel, Clemens Höges χαρακτήρισε τον Μωχάμεντ Ναμπούς ως τον πιο σημαντικό ίσως άνθρωπο της επανάστασης.

Παραπομπές
----------

1. ↑  blogs.aljazeera.net/live/africa/libya-live-blog-march-19.
Η **Μπουρίδα** (*Buridda*) είναι σούπα ή στιφάδο θαλασσινών από την Λιγουρία της βόρειας Ιταλίας. Οι τρόποι μαγειρέματος μπορεί να διαφέρουν: μπορεί να είναι είτε αργό είτε σχετικά γρήγορο (9 με 10 λεπτά). Επίσης μπορεί να περιγραφεί και ως στιφάδο, καθώς μοιάζει με αυτό σε υφή.

Υλικά και παρασκευή
-------------------

Τα βασικά υλικά από τα οποία φτιάχνεται η  μπουρίδα είναι τα θαλασσινά, ο ζωμός ψαριών, η ντομάτα, το κρεμμύδι και σκόρδο. 

Παραδοσιακά, η σούπα σερβίρεται με *gallette del marinaio* (στεγνά, στρογγυλά ψωμάκια) το οποία βουτιούνται μέσα. Στην σύγχρονη εποχή, μπορεί να χρησιμοποιηθεί και ψημένο ψωμί. Η σούπα μπορεί να περιέχει μερικά είδη ψαριών και επιπλέον θαλασσινά όπως το χέλι, το καλαμάρι, αχιβάδες και μύδια. Μια πιο απλή εκτέλεση μπορεί να αποτελείται απλώς από πατάτες και παστό μπακαλιάρο.

Διάφορα είδη
------------

Buridda alla Genovese είναι μία παραλλαγή που φτιάχνεται με τα ίδια βασικά υλικά και μπορεί να περιέχει ακόμη γαρίδες και χταπόδι. Έχει χαρακτηριστεί ως παραδοσιακό φαγητό της Γένοβα.

Παραπομπές
----------

1. ↑  *Perfect Order*. p. 74.
2. ↑  *A Ligurian Kitchen*. p. 105.
3. ↑  *Fish stews*.
4. ↑  *DK Eyewitness Travel Guide: Italy*. p. 180.
**Μεσοπορεία** αεροπλανοφόρου Φόρεσταλ

Ο όρος **μεσοπορεία** χρησιμοποιείται κυρίως στη ναυτική τακτική. Αποτελεί το κέντρο της παράταξης μιας ναυτικής δύναμης που πλέει συνήθως κατά γραμμή παραγωγής. Αποτελεί επίσης το μέσον μεταξύ της πρωτοπορείας και ουραγίας μιας νηοπομπής ή ενός κομβόι διερχομένων πλοίων σε διαύλους και στενά.

Μεσοπόρο ή μεσοπορούν πλοίο λέγονταν παλαιότερα σε ναυμαχίες του άλλοτε ναυτικού τα μεγαλύτερα πλοία που ασκούσαν και την μεγαλύτερη πίεση σε εχθρικές παρατάξεις που καλύπτονταν εκατέρωθεν από μικρότερα πλοία, (όπως στη Ναυμαχία της Ναυπάκτου, Ναυμαχία του Ακτίου κ.λπ.). Αργότερα τη θέση αυτών λάμβαναν τα μεγάλα θωρηκτά, (π.χ. Ναυμαχία της Έλλης). Σήμερα κατ΄ εξοχήν πολεμικά πλοία που εκτελούν μεσοπορεία είναι τα αεροπλανοφόρα και οι ναυαρχίδες των επιμέρους στόλων και ναυτικών μοιρών.  
 
Στις σύγχρονες επιχειρούμενες αποβάσεις μεσοπορεία πραγματοποιεί η μεγαλύτερη δύναμη (πλοίο υποστήριξης) που συμμετέχει στην επιχείρηση που κυρίως είναι ελικοπτεροφόρο αποβατηγό.
Η **Μπουντακντογάντζα** (ελληνικά: **Γεράνη**, τουρκικά: Budakdoğanca) είναι χωριό στο διαμέρισμα Αδριανούπολης της επαρχίας Αδριανούπολης. Απέχει 23 χλμ. από το κέντρο της πόλης της Αδριανούπολης και βρίσκεται πλησίον των βουλγαροτουρκικών συνόρων, στα βόρεια της συνοριακής πύλης Καπίκουλε. Το παλιό όνομα του χωριού είναι **Ντογάντζα** στα αρχεία του 1877 και **Ντουβάντζεβο** στα αρχεία του 1913.

Το 2022 είχε πληθυσμό 95 κατοίκους.

Παραπομπές
----------

1. ↑  Köy, Turkey Civil Administration Departments Inventory. Retrieved 1 March 2023.
2. ↑  «Address-based population registration system (ADNKS) results dated 31 December 2022, Favorite Reports» (XLS) (στα Αγγλικά). TÜİK. Ανακτήθηκε στις 13 Μαρτίου 2023.
Ο **Μιχαήλ** ήταν βυζαντινός στρατηγός, διοικητής του Θέματος Κύπρου κατά τον 11ο αιώνα.

Ο Μιχαήλ είναι γνωστός από σφραγίδα, μολυβδόβουλο, που βρέθηκε και αναφέρεται με τους τίτλους του βέστη, κριτή, μάγιστρου και τον ανώτερο, κατεπάνω του Θέματος Κύπρου. Ο τίτλος του κατεπάνω στην περίοδο αυτή στην Κύπρο δεν ήταν ισότιμος, όπως παλαιότερα, με αυτό του δουξ, και ο κατεπάνω διοικούσε με άλλον αξιωματούχο κριτή ή άλλο. Πιθανότατα να ταυτίζεται με τον Μιχαήλ κατεπάνω Αντιόχειας την ίδια περίοδο.

Παραπομπές
----------

1. ↑  Dumbarton Oaks
2. ↑  Σταύρος Γ. Γεωργίου- *Το αξίωμα του κατεπάνω Κύπρου τον ΙΑ΄ αιώνα*, σελ. 191
Ο **Ουόλτερ Λίνι** (*Walter Hadye Lini*, 1942 - 21 Φεβρουαρίου 1999) ήταν Αγγλικανός ιερέας και ο πρώτος πρωθυπουργός του Βανουάτου.

Καριέρα
-------

Γεννήθηκε στο Νησί της Πεντηκοστής, το 1942. Ήταν συνιδρυτής του Πολιτιστικού Οργανισμού Νέων Εβρίδων, το 1971, την περίοδο της συγκυριαρχίας επί του Βανουάτου από Γαλλία και Ηνωμένο Βασίλειο. Σύντομα ο Οργανισμός μετεξελίχθηκε στο Κόμμα Vanua'aku Pati, το οποίο είχε την κύρια υποστήριξη των αγγλόφωνων. Το κόμμα κέρδισε με πολύ μικρή διαφορά τις εκλογές του 1975 και δεν έλαβε μέρος σε εκείνες του 1977, σε ένδειξη διαμαρτυρίας για την καθυστέρηση διαδικασίας ανεξαρτητοποίησης του νησιού. Τον Νοέμβριο του 1979 έγινε ανώτερος υπουργός της αποικίας, μετά τη νίκη (με 62% και 26 έδρες επί συνόλου 39 στη Συνέλευση των Αντιπροσώπων) του κόμματός του στις εκλογές και αναρριχήθηκε στη θέση του πρωθυπουργού όταν η χώρα του έγινε ανεξάρτητη, τον Ιούλιο του 1980. Από το 1980 ως το 1983 χρημάτισε και υπουργός Εξωτερικών.

Η κυβέρνηση Λίνι ήταν αμφισβητούμενη στη Δύση, εξαιτίας της σύναψης σχέσεων με χώρες του ανατολικού μπλοκ, με σοσιαλιστικές κυβερνήσεις και με τη Λιβύη. Υπήρξε ο κυριότερος υποστηρικτής των σοσιαλιστικών ιδεών στη Μελανησία. Υποστήριξε τους αυτόχθονες Κανάκ στη Νέα Καληδονία. Επίσης, το Βανουάτου ήταν η μόνη χώρα που υποστήριξε το υπό ινδονησιακή κατοχή τότε Ανατολικό Τιμόρ. Το 1991 οι έριδες στο κόμμα του οδήγησαν στην παραίτηση της κυβέρνησής του. Έγινε μέλος του Ενωμένου Εθνικού Κόμματος και την περίοδο του θανάτου του ήταν πρόεδρός του. Το 1998 ήταν αντιπρόεδρος της κυβέρνησης. Απεβίωσε στις 21 Φεβρουαρίου του 1999 στην Πορτ Βίλα. Η αδερφή του, Χίλντα, και ο αδερφός του, Χαμ, είναι επίσης πολιτικοί στη νησιωτική χώρα.

Παραπομπές
----------

1. ↑  *20th Century Press Archives*. pe/011491. Ανακτήθηκε στις 9  Οκτωβρίου 2017.
2. ↑  *Persée*. 161905. Ανακτήθηκε στις 9  Οκτωβρίου 2017.
3. ↑  «Oxford Dictionary of National Biography» (Αγγλικά) Oxford University Press. Οξφόρδη. 2004. 93438.
4. ↑  (Γερμανικά) *Munzinger Personen*. 00000016332. Ανακτήθηκε στις 9  Οκτωβρίου 2017.
5. ↑  Βιογραφικό στο Rulers.org

  


|  |  |  |  |
| --- | --- | --- | --- |
| 

| π • σ • ε
Πρωθυπουργοί του Βανουάτου |
| --- |
|  |
| 
* Ο. Λίνι
* Καλπόκας
* Κορμάν
* Βοχόρ
* Κορμάν
* Βοχόρ
* Καλπόκας
* Σοπέ
* Ναταπέι
* Βοχόρ
* Χ. Λίνι
* Ναταπέι
* Βοχόρ (υπηρεσιακός)
* Ναταπέι
* Κίλμαν (ακυρώθηκε)
* Βοχόρ (ακυρώθηκε)
* Κίλμαν (ακυρώθηκε)
* Ναταπέι (υπηρεσιακός)
* Κίλμαν
* Καλόζιλ
* Νάτουμαν
* Κίλμαν
* Σαλουάι
* Λάφμαν
* Καλσακάου
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 116426232
* LCCN: n81044203
* ISNI: 0000 0000 8325 2086
* GND: 1152330519
* SUDOC: 190702907

 |

 |
Ο **Νικόλαος Σ. Μυλωνάς** (ρως. **Николай Спиридонович Милонас** 1816-1890) – ήταν Ρώσος Υποναύαρχος

Βιογραφία
---------

Ο Νικόλαος Σ. Μυλωνάς γεννήθηκε σε μια μεγάλη ελληνική οικογένεια του αξιωματικού του ναυτικού Σπυρίδωνα Μυλωνά και της γυναίκας του Κλάρας Χορτάτση. Τον Δεκέμβριο του 1828 εντάχθηκε στη Ναυτική στρατιωτική σχολή και ταξίδευε σαν δόκιμος με το πλοίο "Prokhor" από την Κροστάνδη στο Τάλιν και το αντίστροφο. 
Το 1835 - 1837 με τα πολεμικά "Diana", "Πήγασος" και "Ερμής" ο Νικόλαος Μυλωνάς συμμετείχε στην εκστρατεία της Αμπχαζίας. Τον Μάρτη του 1838 μετατέθηκε στην φρεγάτα "Standart" που μεταφέρει αποβατικά στρατεύματα μεταξύ
Σεβαστούπολης και Οδησσού, συμμετείχε στην απόβαση και κατάληψη της πόλης Σαπσούχο. Για τη γενναιότητά του απονεμήθηκε το παράσημο Τάγμα της Αγίας Άννας Δ Τάξεως. Το 1839 με το πλοίο "Τσεσμέ" κάνει περιπολίες στα ανοικτά της ανατολικής ακτής της Μαύρης Θάλασσας. Το 1840 ο Μυλωνάς προήχθη στο βαθμό του λοχαγού. Με την φρεγάτα "Τένεδος" έκανε περιπολίες στα ανοικτά της ανατολικής ακτής της Μαύρης Θάλασσας. Το 1843 - 1846 με την σκούνα «Αγγελιοφόρος» και την φρεγάτα «Μεσημβρία» περιπολούσε τα παράλια της Αμπχαζίας και στη συνέχεια, τις εκβολές του Δνείπερου. Το 1847 - 1848 με τη φρεγάτα "Μπραήλα" και την κορβέτα "Πυλάδης" περιπολούσε στη Μαύρη Θάλασσα. Το 1849 μεταφέρθηκε στα ατμόπλοια "Βεσσαραβία" και "Νταργκο" στην Μαύρη Θάλασσα και στη συνέχεια με το το ατμόπλοιο "Κριμαία" έπλευσε μεταξύ Οδησσού και Κωνσταντινούπολης.

Τον Νοέμβριο του 1849 ο Μυλωνάς μεταφέρθηκε διοικητής του μεταγωγικού "Γιάλτα". Τον Μάρτιο του 1852 έλαβε τον βαθμό του Πλωτάρχη και τα χρόνια 1852 - 1853 διοικούσε το πλοίο μεταφοράς "Γκασταγκάη" που στήριζε τις οχυρώσεις του Ευξείνου Πόντου. Τον Νοέμβριο του 1854 του απονέμεται το παράσημο του  Τάγματος του Αγίου Γεωργίου Δ Τάξεως.Το 1855 μεταφέρθηκε διοικητής του πλοίου "Γκασταγκάη" στα στενά του Κερτς. Το επόμενο έτος ήταν διοικητής του μεταγωγικού "Ρίο" στην Μαύρη Θάλασσα.
Το 1857 προήχθη στο βαθμό του πλοιάρχου Β Τάξεως. Τον Νοέμβριο του 1868 έλαβε τον βαθμό του πλοιάρχου Α Τάξεως. Τον Μάρτιο του 1876 ο Μυλωνάς προήχθη στο βαθμό του Υποναυάρχου με απομάκρυνση από την υπηρεσία.
Πέθανε το 1890 στην πόλη Κρεμεντσούγκ της Ουκρανίας.

Παραπομπές
----------

1. ↑  «Забытый адмирал Милонас Николай Спиридонович». Αρχειοθετήθηκε από το πρωτότυπο στις 12 Οκτωβρίου 2011. Ανακτήθηκε στις 10 Μαρτίου 2012.
Συντεταγμένες: 5°32′N 0°28′W﻿ / ﻿5.533°N 0.467°W﻿ / 5.533; -0.467

Το **Μπουντουμπούραμ** (αγγλικά: *Buduburam*) είναι στρατόπεδο προσφύγων που βρίσκεται 44 χιλιόμετρα δυτικά της Άκκρα στη Γκάνα. Άνοιξε από την Ύπατη Αρμοστεία του ΟΗΕ για τους Πρόσφυγες (UNHCR) το 1990 και φιλοξενεί περισσότερους από 12.000 πρόσφυγες από τη Λιβερία που εγκατέλειψαν τη χώρα τους κατά τη διάρκεια του Πρώτου Εμφυλίου Πολέμου στη Λιβερία (1989 – 1996) και του Δευτέρου Εμφυλίου Πολέμου στη Λιβερία (1999 – 2003), επιπλέον των προσφύγων από τη Σιέρα Λεόνε που διέφυγαν από τον Εμφύλιο Πόλεμο στη Σιέρα Λεόνε (1991–2002). Το στρατόπεδο εξυπηρετείται από ομάδες της Λιβερίας, διεθνείς ΜΚΟ και εθελοντικές οργανώσεις. Το δημοτικό σχολείο Κάρολιν Α. Μίλερ παρέχει δωρεάν εκπαίδευση σε σχεδόν 500 παιδιά στο στρατόπεδο.

Η Ύπατη Αρμοστεία άρχισε να αποσύρεται από το στρατόπεδο τον Απρίλιο του 2007, αποσύροντας αργά όλες τις υπηρεσίες που διαχειριζόταν η Ύπατη Αρμοστεία. Ο Ιούνιος 2010 ήταν η επίσημη παύση του καθεστώτος πρόσφυγα για τους πρόσφυγες στον οικισμό. Το Μπουντουμπούραμ, που βρίσκεται στη Γκάνα, ιδρύθηκε το 1990 για να φιλοξενήσει την εισροή Λιβεριανών προσφύγων που κατέφυγαν στην Γκάνα όταν ο Τσαρλς Τέιλορ ανέλαβε την εξουσία. Αρχικά, η Ύπατη Αρμοστεία για τους Πρόσφυγες παρείχε στους κατοίκους του οικισμού ατομική βοήθεια και ανακούφιση.

Το 1997, η Λιβερία πραγματοποίησε εκλογές τις οποίες ο ΟΗΕ έκρινε ότι ήταν αρκετά δίκαιοι για να επιτρέψουν ασφαλείς συνθήκες επαναπατρισμού. Ως αποτέλεσμα, η Ύπατη Αρμοστεία των Ηνωμένων Εθνών για τους Πρόσφυγες διέκοψε τη βοήθεια των προσφύγων στους Λιβεριανούς στη Γκάνα και ο οικισμός έχασε μεγάλο μέρος της χρηματοδότησής του. Κατά τη διάρκεια αυτής της περιόδου, περίπου 3.000 πρόσφυγες επέστρεψαν στη Λιβερία. Οι περισσότεροι επέλεξαν να παραμείνουν στη Γκάνα και το Μπουντουμπούραμ χρησίμευσε ως το κέντρο της κοινότητάς τους.

Λίγο μετά τις εκλογές του 1997, η πολιτική κατάσταση στη Λιβερία επιδεινώθηκε και οι νέες αφίξεις προσφύγων Λιβεριανών στην Γκάνα οδήγησαν την Ύπατη Αρμοστεία να επιστρέψει στο Μπουντουμπούραμ. Παρόλο που η Ύπατη Αρμοστεία περιορίζει τις προσπάθειες προσωπικής βοήθειας στον οικισμό σε ασυνόδευτους ανηλίκους, ηλικιωμένους και άτομα με ειδικές ανάγκες, ο οργανισμός χρηματοδοτεί έργα υποδομής εντός της κοινότητας, χρηματοδοτώντας έργα όπως η κατασκευή και η εκπαίδευση.

Τώρα φιλοξενεί περισσότερους από 42.000 πρόσφυγες, οι περισσότεροι από τους οποίους είναι Λιβεριανοί και ο οικισμός εξακολουθεί να δέχεται νέους πρόσφυγες σε τακτική βάση.

Τον Φεβρουάριο του 2011, ο Αναπληρωτής Υπουργός Πληροφοριών της Γκάνας δήλωσε ότι το Μπουντουμπούραμ δεν χρειάζεται πλέον και ότι οι κάτοικοι πρέπει να εξετάσουν το ενδεχόμενο να επιστρέψουν στη Λιβερία ή να εγκατασταθούν αλλού στη Γκάνα.

Ο Καναδός ποδοσφαιριστής Αλφόνσο Ντέιβις γεννήθηκε στο Μπουντουμπούραμ το 2000, πριν μετακομίσει στο Έντμοντον του Καναδά σε ηλικία πέντε ετών.

Παραπομπές
----------

1. ↑  Ανακτήθηκε στις 28  Ιουνίου 2019.
2. ↑  «Home page». *Carolyn A. Miller Elementary School*. Ανακτήθηκε στις 20 Ιουνίου 2015.
3. ↑  «Government considers Buduburam Refugee camp closure». *Modern Ghana*. 24 Φεβρουαρίου 2011.. Ανακτήθηκε στις 9 Νοεμβρίου 2012.
Ο **Νικόλαος Πρασακάκης** ήταν έλληνας αγωνιστής της επανάστασης του 1821, Φιλικός, και πολιτικός του ελεύθερου Ελληνικού κράτους.

Ο Πρασακάκης με καταγωγή τη Χίο δραστηριοποιούνταν σαν έμπορος στη Μασσαλία, καταγόταν από παλιά εξελληνισμένη Γενουάτικη οικογένεια και ήταν παντρεμένος με την Αικατερίνη Σκυλίτζη με την οποία απέκτησαν δύο παιδιά, τον Λεωνή και τον Εμμανουήλ. Πολέμησε με το φιλελληνικό σώμα του Φαβιέρου και πήρε μέρος στην Εκστρατεία της Χίου.

Αργότερα εγκαταστάθηκε στην Ερμούπολη της Σύρου όπου ανέπτυξε επιχειρηματικές δραστηριότητες. Επί κυβερνήτη Καποδίστρια είχε αναλάβει δημόσια διοικητική θέση. Ήταν πληρεξούσιος Χίου στην Εθνική συνέλευση του 1843 και δήμαρχος Ερμούπολης την περίοδο 1837-1840. Επίσης αναφέρεται πληρεξούσιος Χίων στην Δ΄ Εθνοσυνέλευση Άργους το 1829, και γερουσιαστής επί Όθωνα.

Πέθανε στην Αθήνα, όπου είχε εγκατασταθεί από το 1844, το 1860 σε ηλικία 70 ετών. Είχε τιμηθεί με το μετάλιο του τάγματος του Σωτήρος.

Παραπομπές
----------

1. 1 2 3 4 5 6 7  Τσίλης, Γεώργιος (2000, Πανεπιστήμιο Ιωαννίνων), Η ελληνική παροικία της Μασσαλίας (1820 - 1922), σελ. 139
2. ↑  Χιώτες πρόσφυγες στη Σύρο. Η συµβολή τους στη δηµιουργία και στην οικονομική ανάπτυξη της Ερμούπολης, Απόστολος Κουφοδήμος, σελ. 30
3. ↑  Η οικογένεια Πρασακάκη
Η **Οικοκυρική Σχολή Μαρίας Καΐρου** ιδρύθηκε και λειτούργησε στη Σάμο από το 1908 έως το 1914.

Ίδρυση
------

Η **Οικοκυρική Σχολή Μαρίας Καΐρου** ιδρύθηκε από την παλιά διευθύντρια της Μαυρογενείου Σχολής Μαρία Καΐρου μετά από σχετικό αίτημα που υπέβαλε στη Συνέλευση στις 21 Ιουνίου 1908.

Στέγαση
-------

Η σχολή αρχικά στεγαζόταν στην οικία του Ιωάννη Ιωαννίδη (Κρύου)Από το 1911-1912 μεταστεγάζεται από το Βαθύ στο Καρλόβασι λόγω των περισσότερων αναγκών των κατοίκων της εκεί περιοχής. Θα λειτουργήσει εκεί έως το 1914.

Οικονομικοί πόροι
-----------------

Το ποσό των τριάντα οθωμανικών λιρών εγκρίθηκε αρχικά ως συνδρομή προς τη σχολή,μετά από σχετικό αίτημα που υποβλήθηκε προς τη συνέλευση. Το 1910 επίσης εγκρίθηκε έκτακτη χορήγηση με το ποσό των δεκαπέντε εικοσάφραγκων. Η Μαρία Καΐρου ζήτησε και εγκρίθηκε να εκθέσει σε λαχείο τα εργόχειρα που φτιάχνονταν στη σχολή της.
Το 1911 έλαβε έκτακτη χορηγία τριακοσίων χρυσών φράγκων.

Τα μαθήματα
-----------

Τα μαθήματα που διδάσκονταν ήταν κοπτική, ραπτική, γυμνασιακά μαθήματα από καθηγητές του γυμνασίου και τη Βασιλική Βαρβούνη αριστούχο απόφοιτο του Αρσακείου. Επίσης η γαλλική γλώσσα από τη Γαλλίδα Γαβριέλα και από ειδικές δασκάλες κλειδοκύμβαλο και ζωγραφική.
Κατά τη διάρκεια των θερινών διακοπών παραδίδονταν μαθήματα γαλλικής γλώσσας και νηπιαγωγείου σε όσους επιθυμούσαν με δίδακτρα είκοσι γρόσια για παιδιά νηπιαγωγείου και σαράντα γρόσια το μήνα για μαθητές ανώτερων τάξεων.

Παραπομπές
----------

1. ↑  Παύλος Διακογιάννης, Η παιδεία στη Σάμο. Από την Τουρκοκρατία μέχρι σήμερα, εκδ. Σύλλογος προς Διάδοσιν Ωφελίμων Βιβλίων, Αθήνα, σελ.238
2. ↑  Παύλος Διακογιάννης, Η παιδεία στη Σάμο. Από την Τουρκοκρατία μέχρι σήμερα, εκδ. Σύλλογος προς Διάδοσιν Ωφελίμων Βιβλίων, Αθήνα, σελ.240
3. ↑  Παύλος Διακογιάννης, Η παιδεία στη Σάμο. Από την Τουρκοκρατία μέχρι σήμερα, εκδ. Σύλλογος προς Διάδοσιν Ωφελίμων Βιβλίων, Αθήνα, σελ.239
4. ↑  Παύλος Διακογιάννης, Η παιδεία στη Σάμο. Από την Τουρκοκρατία μέχρι σήμερα, εκδ. Σύλλογος προς Διάδοσιν Ωφελίμων Βιβλίων, Αθήνα, σελ.239
5. ↑  Παύλος Διακογιάννης, Η παιδεία στη Σάμο. Από την Τουρκοκρατία μέχρι σήμερα, εκδ. Σύλλογος προς Διάδοσιν Ωφελίμων Βιβλίων, Αθήνα, σελ.240
6. ↑  Παύλος Διακογιάννης, Η παιδεία στη Σάμο. Από την Τουρκοκρατία μέχρι σήμερα, εκδ. Σύλλογος προς Διάδοσιν Ωφελίμων Βιβλίων, Αθήνα, σελ.240
7. ↑  Παύλος Διακογιάννης, Η παιδεία στη Σάμο. Από την Τουρκοκρατία μέχρι σήμερα, εκδ. Σύλλογος προς Διάδοσιν Ωφελίμων Βιβλίων, Αθήνα, σελ.239

Πηγές
-----

* Παύλος Διακογιάννης, Η παιδεία στη Σάμο. Από την Τουρκοκρατία μέχρι σήμερα, εκδ. Σύλλογος προς Διάδοσιν Ωφελίμων Βιβλίων, Αθήνα
Ο **Νίκος Φρούσος** είναι Έλληνας ποδοσφαιριστής, γεννημένος στα Φιλιατρά στις 29 Απριλίου 1974. Αγωνίζεται στη θέση του επιθετικού. 

Ξεκίνησε την καριέρα του από την Εράνη Φιλιατρών, με την οποία αγωνίστηκε στη Δ΄ Εθνική και συνέχισε στον Ιωνικό και εκτός από μία χρονιά (περίοδος 1993-94), τις υπόλοιπες χρονιές έπαιζε στην Α' Εθνική. Στον Ιωνικό συμπλήρωσε 190 συμμετοχές μέσα σε 7 χρόνια και σκόραρε 64 φορές. 

Από τον Ιωνικό πήρε μεταγραφή στον ΠΑΟΚ το 2000. Με τον ΠΑΟΚ κέρδισε 2 φορές το Κύπελλο Ελλάδος (2001, 2003). Εκεί παρ' ότι αγωνίστηκε για 3 χρονιές, δεν πήρε τις συμμετοχές που θα έλπιζε και έτσι αποφάσισε να επιστρέψει στον Ιωνικό και στη συνέχεια να αγωνιστεί στο κυπριακό πρωτάθλημα και συγκεκριμένα στην Ανόρθωση. 

Με την Ανόρθωση κατάκτησε και τα μοναδικά τρόπαια στην καριέρα του: 2 φορές το πρωτάθλημα (2005, 2008) και μία φορά το κύπελλο Κύπρου (2007). Επίσης στις 9 Ιουλίου 2009 έγινε ο πρώτος σκόρερ της Ανόρθωσης στα ευρωπαϊκά της παιχνίδια σκοράροντας 10 φορές. Τον Ιανουάριο 2010 αποφάσισε να σταματήσει το ποδόσφαιρο και να ασχοληθεί με την προπονητική και την αναζήτηση ταλέντων (σκάουτιν).

Έχει αγωνιστεί και 7 φορές με τη φανέλα της εθνικής Ελλάδας.
Η **Μεταφυσιακή χονδροδυσπλασία του Γιάνσεν** είναι μια ασθένεια που προκύπτει από την ενεργοποίηση του τύπου 1 του υποδοχέα της παραθυρεοειδούς ορμόνης. Είναι εξαιρετικά σπάνια και από το 2007 έχουν καταγραφεί λιγότερες από 20 περιπτώσεις παγκοσμίως. Υπάρχουν μόνο 2 γνωστές οικογένειες, από το Ντουμπάι και το Τέξας, στις οποίες η ασθένεια μεταδόθηκε από μητέρα σε κόρη (Τέξας) και από μητέρα σε δυο γιους (Ντουμπάι).

Αιτία
-----

Η μεταφυσιακή χονδροδυσπλασία του Γιάνσεν προκαλείται από μια μετάλλαξη στο γονίδιο PTH1R. Οι περισσότερες περιπτώσεις οφείλονται σε μια πηγαία μετάλλαξη. Η κληρονομικότητα είναι κυρίαρχη στην αυτοσωματική αυτή πάθηση.

Διάγνωση
--------

Η αρχική διάγνωση εμφανίζεται συνήθως κατά την βρεφική ηλικία ή την πρώιμη παιδική ηλικία και βασίζεται σε βασικά χαρακτηριστικά και συμπτώματα. Οι ακτινογραφίες μπορεί να αποκαλύψουν την ανώμαλη ανάπτυξη των βολβοειδών άκρων των οστών. Οι εξετάσεις που ανιχνεύουν υπερασβεστουρία και υπερασβεστιαιμία λειτουργούν βοηθητικά στις εξετάσεις.

Θεραπεία
--------

Προς το παρόν δεν υφίσταται κάποια γνωστή θεραπεία, αν και ορισμένοι κλινικοί ερευνητές προσπάθησαν να μειώσουν την υπερασβεστιαιμία με διάφορα διφωσφονικά φάρμακα.

Όνομα
-----

Πήρε το όνομά της από τον Μουρκ Γιάνσεν (1867-1935), έναν Ολλανδό ορθοπαιδικό χειρουργό.

Περαιτέρω μελέτη
----------------

* Metaphyseal chondrodysplasia, Jansen type -- OrphaNet Information (PDF) Αρχειοθετήθηκε 2022-05-03 στο Wayback Machine.
* Jansen’s Metaphyseal Chondrodysplasia, Case Report, Indian Pediatrics
* Jansen Type Metaphyseal Chondrodysplasia -- National Organization for Rare Disorders (NORD)
* A Novel Parathyroid Hormone (PTH)/PTH-Related Peptide Receptor Mutation in Jansen’s Metaphyseal Chondrodysplasia, The Journal of Clinical Endocrinology & Metabolism (1) Αρχειοθετήθηκε 2011-05-16 στο Wayback Machine.
* A Form of Jansen’s Metaphyseal Chondrodysplasia with Limited Metabolic and Skeletal Abnormalities Is Caused by a Novel Activating Parathyroid Hormone (PTH)/PTH-Related Peptide Receptor Mutation, The Journal of Clinical Endocrinology & Metabolism (2) Αρχειοθετήθηκε 2011-05-16 στο Wayback Machine.
* Constitutively Activated Receptors for Parathyroid Hormone and Parathyroid Hormone–Related Peptide in Jansen's Metaphyseal Chondrodysplasia, The New England Journal of Medicine
* Constitutive Activation of the Cyclic Adenosine 3',5'-Monophosphate Signaling Pathway by Parathyroid Hormone (PTH)/PTH-Related Peptide Receptors Mutated at the Two Loci for Jansen’s Metaphyseal Chondrodysplasia, Molecular Endocrinology  Αρχειοθετήθηκε 2008-08-29 στο Wayback Machine.

Παραπομπές
----------

1. ↑  Luxner, Larry. «Nebraska's Neena Nizar Seeks Cure for Jansen's, One of World's Rarest Diseases - Huntington's Disease News» (στα Αγγλικά). Ανακτήθηκε στις 25 Μαρτίου 2021.
2. 1 2  «Jansen Type Metaphyseal Chondrodysplasia». *NORD (National Organization for Rare Disorders)* (στα Αγγλικά). Ανακτήθηκε στις 25 Μαρτίου 2021.
3. ↑  Silverthorn, K. G.; Houston, C. S.; Duncan, B. P. (1987-02-01). «Murk Jansen's metaphyseal chondrodysplasia with long-term followup» (στα αγγλικά). *Pediatric Radiology* **17** (2): 119–123. doi:10.1007/BF02388087. ISSN 1432-1998. .
Νίκος Χαραλαμπίδης
Ο Νίκος Χαραλαμπίδης ήταν Έλληνας ποδοσφαιριστής. Απεβίωσε το 1938. 
Αγωνίστηκε στη θέση του τερματοφύλακα στην ομάδα του Παναθηναϊκού από το 1936 έως το 1938. 
Κατέκτησε το Πρωτάθλημα Αθηνών το 1937 δείχνοντας ότι θα έχει μια σπουδαία αθλητική καριέρα. Το 1938 προσβλήθηκε από μηνιγγίτιδα. Τα ιατρικά μέσα της εποχής δεν ήταν επαρκή με συνέπεια ο νεαρός αθλητής να αποβιώσει έπειτα από συνεχείς αιμοπτύσεις.  Ο θάνατος του Νίκου Χαραλαμπίδη υπήρξε μια από τις πιο οδυνηρές στιγμές στην ιστορία του Παναθηναϊκού καθώς λίγο νωρίτερα την Πρωτομαγιά του ίδιου έτους τραυματίστηκε θανάσιμα ο συμπαίκτης του Λύσανδρος Δικαιόπουλος με συνέπεια ο σύλλογος να βυθιστεί σε βαρύ πένθος χάνοντας σε μικρό διάστημα δύο εν ενεργεία αθλητές του.

Παραπομπές
----------

1. ↑  "Τριφύλλι 100 χρόνια", συλλογικό έργο, επετειακή έκδοση εφ. Goal news, Αθήνα 2008, σελ. 28
2. ↑   Αρχειοθετήθηκε 2023-05-28 στο Wayback Machine. Επίσημη σελίδα του Παναθηναϊκού Αθλητικού Ομίλου - Παναθηναϊκά Βραβεία.

Εξωτερικές συνδέσεις
--------------------

* Επίσημη σελίδα Παναθηναϊκού Αθλητικού Ομίλου - Αθλητικά Βραβεία Αρχειοθετήθηκε 2023-05-28 στο Wayback Machine.
**Η οικονομία διαμοιρασμού** ή **οικονομία του μοιράσματος** αναφέρεται σε έναν διεθνή όρο Sharing economy που χρησιμοποιείται ευρέως την τελευταία δεκαετία και εμπεριέχει ένα πλήθος ιδιαίτερων χαρακτηριστικών της οικονομικής αυτής δραστηριότητας. Σύμφωνα με τη γνωμοδότηση της Ευρωπαϊκής Οικονομικής και Κοινωνικής Επιτροπής κατά την 517η σύνοδο ολομέλειας, της 25ης και 26ης ΜαΪου 2016 για την οικονομία του διαμοιρασμού, ο ορισμός που δόθηκε οριοθέτησε το πεδίο και διαχώρισε τις πρακτικές που χρησιμοποιούνται από την οικονομία της αγοράς. Αναφέρεται ως ένα οικονομικό σύστημα που λειτουργεί αποκλειστικά μέσω διαδικτύου χρησιμοποιείται απο ιδιώτες χωρίς ή με αμοιβή και βασίζεται στην κοινή χρήση αγαθών που μπορεί να χρησιμοποιούνται μερικώς. Είναι η διαδικασία κατά την οποία κάποιος μέσα απο μια διαδικτυακή πλατφόρμα μοιράζεται κάτι δικό του με άλλους και δέχεται επίσης κάτι άλλο από κάποιους άλλους για ιδία χρήση.

  

Ένα αντιπροσωπευτικό κοινό γνώρισμα της οικονομίας του μοιράσματος είναι η από κοινού χρήση υπηρεσιών , ιδεών, προΪόντων μέσω μιας ηλεκτρονικής πλατφόρμας, χωρίς να εκχωρείται η ιδιοκτησία ή η συνιδιοκτησία αυτών των αγαθών στους λήπτες. Συνεργάζονται για να παραγάγουν αξία χρήσης και γνώση και όχι για να αποκτήσουν το αγαθό. Δεν αναφερόμαστε σε επιχείρηση με το πρότυπο επιχειρηματικό μοντέλο επιχειρηματία-καταναλωτή, μιλάμε για ομότιμη παραγωγή(Ρ2Ρ),για ομότιμη πρωτοβουλία. Χωρίς να υπάρχει κεντρικός συντονισμός, οι ομότιμοι δημιουργοί περνούν από έναν κόμβο σε έναν άλλο διαμοιράζοντας τη γνώση και την πληροφορία. Αυτό αρχικά εξελίχθηκε από την κοινότητα του ανοικτού κώδικα και του ελεύθερου λογισμικού
Καθοριστική είναι και η ύπαρξη της ηλεκτρονικής πλατφόρμας, ο πόρος της κοινής δεξαμενής που φέρνει σε επικοινωνία μέσω του φυλλομετρητή τα άτομα που διαθέτουν τα προΪόντα τους, με τα άτομα που τα λαμβάνουν. Όπως σημαντικός είναι και ο κοινός στόχος αυτής της δραστηριότητας όπου όλοι οι εμπλεκόμενοι χρησιμοποιούν τα αγαθά και τις υπηρεσίες με τον καλύτερο δυνατό τρόπο.

  

Μέσα από την οικονομία του μοιράσματος μπορεί να ενισχυθεί η τοπική οικονομία, να δημιουργηθούν θέσεις εργασίας και να ενισχυθεί μια πιο υπεύθυνη και βιώσιμη συνεργατική κατανάλωση. Να δημιουργηθούν αλληλέγγυοι δεσμοί μεταξύ των χρηστών μέσα από το διαμοιρασμό γνώσης και πληροφορίας.
Λαμβάνοντας υπόψη τις παραπάνω συναινετικές προσεγγίσεις μπορούμε να διαχωρίσουμε τις δραστηριότητες που πραγματικά ανήκουν στην οικογένεια της οικονομίας του διαμοιρασμού από εκείνες που χρησιμοποιούν τον όρο καταχρηστικά. Είναι αλήθεια ότι το ετερόκλητο των δραστηριοτήτων της, οι εννοιολογικές (μοιράζομαι-αμείβομαι) και πρακτικές αποκλίσεις της καθώς και η έλλειψη ενός ενιαίου νομικού πλαισίου σε όλες τις χώρες της Ε.Ε. έχουν δημιουργήσει μια σύγχυση στο χώρο. 
Οι συνεχείς αυξανόμενες πρωτοβουλίες της οικονομίας της συνεργατικής κατανάλωσης είναι γεγονός. Από το πιο γνωστό παράδειγμα η πλατφόρμα ΑirBnb και οι CouchSurfing Homeaway, Rentalia στον τομέα των καταλυμάτων, οι εφαρμογές Uber, Blablacar, Lyft στον κλάδο των μεταφορών κ.α.
Ο **Νίκος Τσώνας** είναι Έλληνας βετεράνος ποδοσφαιριστής, ο οποίος αγωνιζόταν ως αμυντικός στην ομάδα του Άρη Θεσσαλονίκης στο δεύτερο μισό της δεκαετίας του '40, κατακτώντας τον τίτλο του πρωταθλητή Ελλάδος το 1946.

Καριέρα
-------

Ο Τσώνας ήταν μέλος της ομάδας του Άρη που κατέκτησε τον τίτλο του πρώτου μεταπολεμικού πρωταθλητή το 1946. Συμμετείχε και στα τέσσερα παιχνίδια της ομάδας του για την τελική φάση του πρωταθλήματος, αποτελώντας μαζί με τον Βαχάκ Αμπραχαμιάν το δίδυμο των σέντερ μπακ των "κίτρινων".

Συνέχισε ως βασικός τις δύο επόμενες σεζόν, χωρίς να καταφέρει να κατακτήσει το πρωτάθλημα Θεσσαλονίκης, ενώ το 1949 αγωνίστηκε σε μόλις δύο συναντήσεις του Άρη για το τοπικό πρωτάθλημα, με την ομάδα των "κίτρινων" να καταλαμβάνει την τρίτη θέση στην τελική φάση του πρωταθλήματος Ελλάδας.

Από εκεί και έπειτα δεν αγωνίστηκε ξανά στην πρώτη ομάδα του Άρη, έχοντας φθάσει στην ηλικία των τριάντα ετών.

Παραπομπές
----------

1. ↑  Το πρώτο μεταπολεμικό | AllAboutARIS.com[*νεκρός σύνδεσμος*]
2. ↑  Greece - Final Tables 1906-1959

Πηγές
-----

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* *Την καρδιά αν ρωτήσεις ποτέ... Αυτοί που μας έφτασαν ως τα εκατό*, ISBN 978-960-93-5927-6
* Τσώνας Λάκης (Νίκος) | aris.re
Ο **Μπόζιταρ Τζέλιτς** (*σερβικά : Божидар Ђелић*) γεννημένος στο Βελιγράδι την 1η Απριλίου 1965, είναι Σέρβος πολιτικός. Ήταν αναπληρωτής πρωθυπουργός της Δημοκρατίας της Σερβίας για την ευρωπαϊκή ολοκλήρωση, καθώς και Υπουργός επιστημών και τεχνολογικής ανάπτυξης και Υπουργός οικονομικών.

Βιογραφία
---------

Ο Τζέλιτς γεννήθηκε στο Βελιγράδι το 1965 και ήταν το μόνο παιδί στην οικογένεια. Οι γονείς του χώρισαν λίγο μετά τη γέννησή του και πήγαν να εργαστούν στο εξωτερικό, ενώ ο ίδιος παρέμεινε με τους γονείς της μητέρας του. Μετά το θάνατό τους το 1973, μετακόμισε στο Παρίσι για να ζήσει με τη μητέρα και τον πατριό του. Όταν η επιχείρησή της οικογένειας απέτυχε, η οικογένεια έπεσε σε μια δύσκολη οικονομική κατάσταση, και ο Μπόζινταρ αναγκάστηκε να εργαστεί. Εργάστηκε σε κουζίνα καταστήματος σε πλυντήριο πιάτων και πλένοντας παράθυρα.

Αποφοίτησε το 1987 από το Ινστιτούτο Πολιτικών Επιστημών του Παρισιού. Μεταπτυχιακές σπουδές έκανε στα οικονομικά στο Κολλέγιο Κοινωνικών Επιστημών το 1988, καθώς και Δημόσιας Διοίκησης στο Πανεπιστήμιο του Χάρβαρντ το 1991. 

Από το 1991 μέχρι το 1992 εργάστηκε ως σύμβουλος στην κυβέρνηση της Πολωνίας. Από το 1992 μέχρι το 1993 διετέλεσε σύμβουλος του αναπληρωτή πρωθυπουργού της Ρωσικής Ομοσπονδίας Γιεγκόρ Γκαϊντάρ. Από το 1993 έως το 2000 εργάστηκε στην εταιρεία συμβούλων "McKenzie & Co" στο Παρίσι και την Σίλικον Βάλεϊ. Από το 2000 ήταν σύμβουλος του Μίρολιουμπ Λάμπους.

Πολιτική
--------

Υπηρέτησε ως Υπουργός εθνικής οικονομίας και οικονομικών στην κυβέρνηση Ζόραν Τζίντζιτς από τις 25 Ιανουαρίου 2001 έως το 2004. Στις βουλευτικές εκλογές του 2004 απέτυχε να εκλεγεί, αλλά εκλέγει σε αυτές του 2007 και στην κυβέρνηση συνασπισμού διορίσθηκε Αντιπρόεδρος της κυβέρνησης και υπεύθυνος για την ευρωπαϊκή ολοκλήρωση. Επανεκλέγει στις εκλογές του 2008 και στην νέα Κυβέρνηση του Μίρκο Τσβέτκοβιτς ήταν υπουργός επιστημών και τεχνολογικής ανάπτυξης και αναπληρωτής πρωθυπουργός στην θέση παρέμεινε έως το 2012. Επανεκλέγη βουλευτής στις βουλευτικές εκλογές του 2012.

Παραπομπές
----------

1. ↑  Ανακτήθηκε στις 8  Ιουλίου 2019.
2. ↑  Gerry Emons, Banishing Balkan Ghosts: Bozidar Đelić and the Rebirth of a Nation, Harvard Business School Alumni Bulletin Αρχειοθετήθηκε 2009-06-30 στο Wayback Machine. στα αγγλικά
3. ↑  Dimitrije Boarov, Jednog dana nismo imali ni za hleb, στα σερβικά
4. 1 2 3 4  Βιογραφικό του στην σελίδα το Δημοκρατικού κόμματος της Σερβίας Αρχειοθετήθηκε 2013-10-10 στο Wayback Machine. στα σερβικά
5. ↑  Цветковић: Влада са 17 ресора, στα σερβικά

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 24931154
* LCCN: no2008030812
* ISNI: 0000 0000 8104 091X
* GND: 140225803
* SUDOC: 183705335
* BNF: cb15742611p (data)
* NKC: ola2008455811

 |

 |
Ο **Νίκος Τιμοθέου** γεννήθηκε στις 4 Νοεμβρίου 1973 και είναι Κύπριος πρώην διεθνής ποδοσφαιριστής που αγωνιζόταν στη θέση του αμυντικού και του μέσου. Κατά την ποδοσφαιρική του σταδιοδρομία αγωνίστηκε κυριότερα στην Κύπρο, με εξαίρεση ένα σύντομο πέρασμα από την Ελλάδα.

Βιογραφικό
----------

Ξεκίνησε το επαγγελματικό ποδόσφαιρο στον ΑΠΟΕΛ, με τη φανέλα του οποίου αγωνίστηκε από το 1992 μέχρι και το 2001. Ενδιάμεσα, τη σεζόν 1993-94 αγωνίστηκε στην Ομόνοια Αραδίππου και στο δεύτερο μισό της σεζόν 1999-00 αγωνίστηκε στο ελληνικό πρωτάθλημα με την Προοδευτική, στην οποία μεταγράφηκε ως δανεικός τον Ιανουάριο του 2000. Στη συνέχεια αγωνίστηκε στην Αλκή Λάρνακας από το 2001 μέχρι το 2003 και ακολούθως, την περίοδο 2003-04 αγωνίστηκε στον Ολυμπιακό Λευκωσίας, όπου και έκλεισε την ποδοσφαιρική του σταδιοδρομία.

Υπήρξε διεθνής με την ανδρική ομάδα της Εθνικής Κύπρου. Συνολικά είχε 11 συμμετοχές, εκ των οποίων 3 συμμετοχές ήταν σε διεθνείς φιλικούς αγώνες.

Τίτλοι
------

* ΑΠΟΕΛ:
	+ 1 Πρωτάθλημα (1996)
	+ 5 Κύπελλα (1993, 1995, 1996, 1997, 1999)
	+ 3 Σούπερ Καπ (1993, 1996, 1997)

Σημειώσεις
----------

1. ↑  Δεν έχουν υπολογιστεί οι συμμετοχές και τα τέρματα τη σεζόν 2002-03.

Παραπομπές
----------

1. ↑  Ποδοσφαιριστές δεκαετίας 1990 apoelfc.com.cy
2. ↑  Απέκτησε πέντε tanea.gr
3. ↑  Το πάρε - δώσε των 18 ομάδων rizospastis.gr
4. ↑  ΑΛΚΗ 2001/02 balla.com.cy[*νεκρός σύνδεσμος*]
5. ↑  ΑΛΚΗ 2002/03 balla.com.cy[*νεκρός σύνδεσμος*]
6. ↑  Olympiacos Nicosia 2003-04 en.eufo.de

Εξωτερικοί σύνδεσμοι
--------------------

* Προφίλ και καριέρα Νίκου Τιμοθέου transfermarkt.com
* Προφίλ και καριέρα Νίκου Τιμοθέου footballdatabase.eu
Συντεταγμένες: 38°37′00.23″N 23°02′25.29″E﻿ / ﻿38.6167306°N 23.0403583°E﻿ / 38.6167306; 23.0403583

Η **Μονή Αγίων Αναργύρων** ή **Ιερά Μονή Αγίων Αναργύρων Αταλάντης** βρίσκεται στη Στερεά Ελλάδα, στα όρια της Περιφερειακής Ενότητας Φθιώτιδας με την Περιφερειακή Ενότητα Βοιωτίας. Είναι κτισμένη στις βορειοανατολικές πλαγιές του όρους Χλωμό με υψόμετρο 300 μέτρα με θέα προς τον κόλπο Αταλάντη (ή Οπούντιο) και τον Βόρειο Ευβοϊκό Κόλπο. Απέχει 8 χλμ. ΝΔ. από την Αταλάντη, 86 χλμ. ΝΔ. της Λαμίας και 35 χλμ. ΒΔ. από τη Λιβαδειά.

Ιστορία
-------

Η Μονή Αγίων Αναργύρων είναι γυναικείο μοναστήρι το οποίο επανιδρύθηκε το 2000 από οκταμελή αδελφότητα καλογραιών, είναι αφιερωμένο στους Αγίους Ανάργυρους και εορτάζει 1η Ιουλίου και 1η Νοεμβρίου. Η χρονολογία κτίσεως του μοναστηριού δεν είναι προσδιορισμένη, αλλά από το συναξάρι των τοπικών αγίων Οσίου Δαβίδ του Γέροντος και Οσίου Σεραφείμ οι οποίοι μόνασαν σε αυτό, συμπεραίνεται ότι ιδρύθηκε τον 16ο αιώνα ενώ το 1833 διαλύθηκε με το Βασιλικό Διάταγμα 2/1833. Συχνές αναφορές για τη μονή γίνονται σε πολλά έγγραφα των Γενικών Αρχείων του Κράτους, με αρχαιότερο ένα του 1710. Οι ανασκαφές που έγιναν δείχνουν ότι είχε οχυρωματική μορφή με τεράστιο τείχος καθώς και πολλές στοές και υπόγειες αίθουσες. Το καθολικό ήταν βυζαντινού ρυθμού με τεράστιους κίονες από πωρόλιθο λείψανα των οποίων υπάρχουν σήμερα στην αυλή της μονής.

Διοικητικά
----------

Ως ξεχωριστός οικισμός απογράφεται μαζί με την Αταλάντη, τον Άγιο Βλάσιο, την Παλίρροια και τη Σκάλα στη δημοτική κοινότητα Αταλάντης που υπάγεται στη δημοτική ενότητα Αταλάντης του Δήμου Λοκρών και σύμφωνα με την απογραφή του 2011 απογράφησαν 7 μοναχές.

Παραπομπές
----------

1. 1 2 3  «Ἁγίων Ἀναργύρων Ἀταλάντης | Ιερά Μητρόπολη Φθιώτιδος». *www.imfth.gr*. Ανακτήθηκε στις 27 Δεκεμβρίου 2020.
2. ↑  «ΜΟΝΗ ΑΓΙΩΝ ΑΝΑΡΓΥΡΩΝ (Μοναστήρι) ΑΤΑΛΑΝΤΗ - GTP». *www.gtp.gr*. Ανακτήθηκε στις 27 Δεκεμβρίου 2020.
3. 1 2  «Το ιστορικό της Ι.Μ. Αγίων Αναργύρων Αταλάντης». *Ορθοδοξία News Agency*. 12 Φεβρουαρίου 2019. Ανακτήθηκε στις 27 Δεκεμβρίου 2020.
4. ↑  «ΦΕΚ αποτελεσμάτων ΜΟΝΙΜΟΥ πληθυσμού», σελ. 10637 (σελ. 163 του pdf)

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Οικισμοί του Δήμου Λοκρών |
| --- |
|  |
| Δημοτική Ενότητα Αταλάντης | 
* Άγιος Βλάσιος\*
* Αταλάντη
* Έξαρχος
* Ευκάλυπτος
* Καλαπόδι
* Κυπαρίσσι
* Κυρτώνη
* Μεγαπλάτανος
* Μικρόβιβος
* Μονή Αγίων Αναργύρων
* Παλίρροια
* Σκάλα
* Τραγάνα
 |
|  |
| Δημοτική Ενότητα Δαφνουσίων | 
* Αγία Αικατερίνη
* Άγιος Νικόλαος
* Αρκίτσα
* Γουλέμι
* Καλυψώ
* Λιβανάτες
* Μελιδόνι
* Πουρνάρα
 |
|  |
| Δημοτική Ενότητα Μαλεσίνης | 
* Θεολόγος
* Λεκούνα
* Μάζι
* Μαλεσίνα
* Μονή Αγίου Γεωργίου
* Προσκυνάς
 |
|  |
| Δημοτική Ενότητα Οπουντίων | 
* Λαγονήσι
* Λάρυμνα
* Μαρτίνο
* Μεταλλεία
* Μεταλλείο Τσούκκας
 |
|  |
| 
* Έδρα: Αταλάντη
* \* (Οικισμοί με μη μόνιμο πληθυσμό)
 |

 |
Η πολύπλοκη χημική δομή της Μετεργολίνης.
Η **Μετεργολίνη** (αγγλ. *Metergoline*), γνωστή επίσης και ως μεδεργολίνη, είναι συνθετική χημική ουσία που πωλείται με τις εμπορικές ονομασίες *Contralac* (κτηνιατρικά) και *Liserdol* (κλινικά).

Αποτελεί ένα μονοαμινεργικό φάρμακο της ομάδας εργολίνης που χρησιμοποιείται ως αναστολέας προλακτίνης στη θεραπεία της υπερπρολακτιναιμίας (υψηλή προλακτίνη επίπεδα) και για την καταστολή της γαλουχίας. Η μετεργολίνη είναι ένα βιοχημικό πρόσδεμα (ligant) διαφόρων υποδοχέων σεροτονίνης και ντοπαμίνης.

Παραπομπές
----------

1. ↑  *Index Nominum 2000: International Drug Directory*. Taylor & Francis. 2000. σελίδες 661–. ISBN 978-3-88763-075-1.
2. ↑  Donald C. Plumb (21 Φεβρουαρίου 2018). *Plumb's Veterinary Drug Handbook: Pocket*. John Wiley & Sons. σελίδες 1057–. ISBN 978-1-119-34649-4.
3. ↑  Richard W. Nelson· C. Guillermo Couto (2 Δεκεμβρίου 2008). *Small Animal Internal Medicine - E-Book*. Elsevier Health Sciences. σελίδες 927–. ISBN 978-0-323-06512-2.
4. ↑  «[3H]Metergoline: a new ligand of serotonin receptors in the rat brain». *Journal of Neurochemistry* **36** (2): 613–26. February 1981. doi:10.1111/j.1471-4159.1981.tb01634.x. PMID 7463079.
5. ↑  «Agonist activity of sumatriptan and metergoline at the human 5-HT1D beta receptor: further evidence for a role of the 5-HT1D receptor in the action of sumatriptan». *Eur. J. Pharmacol.* **227** (1): 99–102. 1992. doi:10.1016/0922-4106(92)90149-P. PMID 1330643.
Ο **Νίκος Μιχόπουλος** (Καρδίτσα, 20 Φεβρουαρίου 1970) είναι Έλληνας πρώην διεθνής ποδοσφαιριστής, ο οποίος αγωνιζόταν ως τερματοφύλακας.

Καριέρα
-------

### Σε συλλογικό επίπεδο

Ξεκίνησε το ποδόσφαιρο το 1989 (και σε επαγγελματικό επίπεδο από το 1991) στον Απόλλωνα Λάρισας και τον Δεκέμβριο του 1992 εντάχθηκε στο δυναμικό του ΠΑΟΚ όπου και παρέμεινε μέχρι το 2000, έχοντας συνολικά 185 συμμετοχές στο πρωτάθλημα με την ομάδα του "Δικεφάλου του Βορρά".

Το 2000 μεταπήδησε στην αγγλική Μπέρνλεϊ για να ακολουθήσει το 2002 η Κρίσταλ Πάλας και την επόμενη περίοδο η Ομόνοια Λευκωσίας, με τη φανέλα της οποίας το 2004, σε ηλικία 34 ετών, αποσύρθηκε από την ενεργό δράση.

### Με την εθνική Ελλάδας

Το ντεμπούτο του με την Ελλάδα πραγματοποιήθηκε στις 25 Ιανουαρίου 1995, στη νικηφόρα με 3-2 εκτός έδρας φιλική αναμέτρηση εναντίον της Κύπρου, υπό τις οδηγίες του Κώστα Πολυχρονίου. Με τη γαλανόλευκη φανέλα αγωνίστηκε από το 1995 μέχρι και το 2002, καταγράφοντας 15 συνολικά παρουσίες.

Παραπομπές
----------

1. ↑  Ο Νίκος Μιχόπουλος στο contra.gr

Πηγές
-----

* Η καριέρα του Νίκου Μιχόπουλου στο National Football Teams
* Το προφίλ του Νίκου Μιχόπουλου στο transfermarkt[*νεκρός σύνδεσμος*]
Χοιρινή μπόλια 
Η **μπόλια,** επίσης γνωστή ως **σκέπη,** είναι η λεπτή δαντελωτή μεμβράνη που περιβάλλει τα εσωτερικά όργανα μερικών ζώων, όπως των αγελάδων, των προβάτων και των γουρουνιών, επίσης γνωστή στην ανατομία ως μείζον επίπλουν. Χρησιμοποιείται ως περιτύλιγμα για λουκάνικα, ρολά κρεάτων και πατέ για να κρατάει ζουμερό το κρέας. Χαρακτηριστικά πιάτα στην Ελλάδα και την Κύπρο που παρασκευάζονται με μπόλια είναι οι σεφταλιές και οι τσιγεροσαρμάδες. Παραδείγματα από άλλες χώρες είναι το ελβετικό λουκάνικο *atriau,*  το γαλλικό crépinette,  τα βρετανικά *faggots*, τα σερβικά *plućna maramica* ή αλλιώς *trbušna maramica* και τα ιταλικά *fegatelli.* Στην παραδοσιακή ουκρανική και ρωσική κουζίνα, η μπόλια, γνωστή ως *salnik* ή *salnyk*, συνήθως γεμιζόταν με φαγόπυρο και συκώτι και ψηνόταν σε πήλινα δοχεία σε παραδοσιακούς ρωσικούς φούρνους. Οι ιθαγενείς Νάβαχο των νοτιοδυτικών Ηνωμένων Πολιτειών τυλίγουν εντόσθια προβάτων γύρω από λωρίδες μπόλιας για να ετοιμάσουν ένα πιάτο γνωστό ως ach'ii.

Παραπομπές
----------

1. ↑  «BBC - Food - Caul fat recipes». *BBC*. Ανακτήθηκε στις 7 Οκτωβρίου 2012.
2. ↑  «ΣΚΕΠΗ ή ΜΠΟΛΙΑ». *www.yiannislucacos.gr*. Ανακτήθηκε στις 16 Νοεμβρίου 2019.
3. ↑  Association Fribourgeoise des Paysannes (Eds.). *Küche & Traditionen im Freiburgerland.* Editions Fragnière, Fribourg (Switzerland) 1996, p. 133 (in German)
4. ↑  Crépinette. Food Dictionary at Epicurious.com.
Ο **νιτρώδης αιθυλεστέρας** (αγγλικά: *ethyl nitrite*) είναι οργανική χημική ένωση, που περιέχει άνθρακα, υδρογόνο, άζωτο και οξυγόνο, με μοριακό τύπο **C2H5NΟ2**. Χημικά, αποτελεί τον αιθυλεστέρα του νιτρώδους οξέος. 

Μπορεί να παραχθεί από την αιθανόλη:

Ο νιτρώδης αιθυλεστέρας είναι το κύριο συστατικό σε μια παραδοσιακή θεραπεία της Νότιας Αφρικής για το κρυολόγημα και τη γρίπη, γνωστή ως *Witdulsies* και πωλείται σε φαρμακεία (μάλλον εννοείται της περιοχής). Πρόκειται για μια παραδοσιακή θεραπεία των Αφρικάανς και μπορεί να έχει ολλανδικές ρίζες. Το ίδιο σκεύασμα- θεραπεία παράγεται (επίσης) από τον γερμανολλανδικής καταγωγής λαό *Άμις* στις ΗΠΑ. Ωστόσο, η *Διοίκηση Τροφίμων και Φαρμάκων ΗΠΑ* (FDA) έχει μπλοκάρει τις πωλήσεις αυτής της όμοιας έκδοσης, που είναι γνωστή στις ΗΠΑ ως «νιτρώδες γλυκό» (*sweet nitrite*) «γλυκό πνεύμα του νίτρου» (*sweet spirit of nitre*) από το 1980.

Παραπομπές
----------

1. ↑  Semon, W.L.; Damerell, V. R. (1943), «Dimethylglyoxime», *Org. Synth.*,  ; *Coll. Vol.* **2**: 204
2. ↑  «Rulemaking History for OTC Sweet Spirits of Nitre Drug Products». fda.gov. Ανακτήθηκε στις 26 Δεκεμβρίου 2016.
Κατά τη δεύτερη τουρκοκρατία του Μοριά (από το 1715), όπου η ατίθαση Μάνη περιέπεσε σε τουρκικό έλεγχο, και την Ορλωφική επανάσταση που ακολούθησε (1770), ο τότε Σουλτάνος της Οθωμανικής Αυτοκρατορίας Αμπντούλ Χαμίτ Α΄ αποφάσισε την υπό υψηλή κυριαρχία αυτονόμηση της Μάνης αναγνωρίζοντάς την ως Μπεηλίκι και θέτοντάς την υπό την εποπτεία του εκάστοτε Καπουδάν πασά (= αρχιναυάρχου), προς έλεγχο και καταστολή της "μανιάτικης πειρατείας".

Το Μπεηλίκι της Μάνης διατηρήθηκε μέχρι την Ελληνική Επανάσταση του 1821. 

Κατά την περίοδο αυτή Ηγεμόνες (Μπέηδες) αυτής αναδείχθηκαν οι παρακάτω κατά σχετικό πίνακα. Άπαντες είναι γηγενείς εκ των σημαντικότερων πατριών της Μανής[1]:

**Μπέηδες της Μάνης**| Μπέης | Γέννηση - Θάνατος | Πατριά | Καταγωγή | Διάρκεια |
| --- | --- | --- | --- | --- |
| Τζανέτος Κουτούφαρης | -;- | Κουτουφαραίοι | Θαλάμες | 1776 - 1779 |
| Μιχάλμπεης Τρουπάκης ή Μούρτζινος | -;- | Τρουπάκηδες | Καρδαμύλη | 1779 - 1782 |
| Τζανήμπεης Γρηγοράκης ή Τζανέτμπεης Γρηγοράκηςή Τζανέτος Καπετανάκης - Γρηγοράκης | 1742 - 1813 | Γρηγοράκηδες | Σκουτάρι Γυθείου | 1782 - 1798 |
| Παναγιώτης Κουμουνδούρος, ή Κουμουντούρος | -;- | Κουμουνδουραίοι | Δολοί Μάνης | 1798 - 1803 |
| Αντώνμπεης ή Αντωνόμπεης Γρηγοράκης | -;- | Γρηγοράκηδες | Σκουτάρι Γυθείου | 1803 - 1808 |
| Ζερβόμπεης ή Κωσταντής Ζερβάκος | -;- | Ζερβάκηδες | Καρβελάς (Μαλευρίου) | 1808 - 1810 |
| Θεοδωρόμπεης Γρηγοράκης | -;- | Γρηγοράκηδες | Μαραθονήσι (Γύθειο) | 1811 - 1815 |
| Πετρόμπεης Μαυρομιχάλης | 1765 - 1848 | Μαυρομιχαλαίοι | Λιμένι Οιτύλου | 1815 - 1821 |

Γενικά οι Μπέηδες της Μάνης ήταν πρόσωπα ισχυρών κατά τόπων οικογενειών, ευρείας όμως αποδοχής, που απολάμβαναν εξαιρετικών τιμών τόσο στην περιοχή, όσο και εκτός αυτής. Σημαντικότεροι των παραπάνω ήταν ο Τζανέτος Γρηγοράκης, ο μακροβιότερος μπέης που διατηρήθηκε στο αξίωμά του για 16 ετών και του οποίου η περίοδος αναφέρεται εξαιρετικά θετικά[2], καθώς και ο Πετρόμπεης Μαυρομιχάλης.

Παραπομπές
----------

1. ↑  Λεξικό Ηλίου τ.12ος, σ.927
2. ↑  Ν. Θ. Κατσίκαρου, *Η βεντέτα εν Μάνη*, Αθήναι 1933, σελ. 6.

Πηγές
-----

* Νεώτερον Εγκυκλοπαιδικόν Λεξικόν Ηλίου" τ.12ος,σ.927
Ο **Μπόζινταρ Τσουκ** (σερβ.: Божидар Чук / Božidar Ćuk, 13 Ιουνίου 1992) είναι Μαυροβούνιος επαγγελματίας πετοσφαιριστής. Έχει ύψος 2,01 μ. και αγωνίζεται στη θέση του ακραίου στον Ολυμπιακό Πειραιώς.

Καριέρα
-------

Ο Μπόζινταρ Τσουκ ξεκίνησε την επαγγελματική του καριέρα στο χώρο της πετοσφαίρισης από τη Στουντένσκι Σεντάρ, ομάδα της Κροατίας. 

Στη συνέχεια, μετεγγράφη στην Μπουντβάσκα Ριβιέρα, ομάδα του Μαυροβουνίου, στην οποία παρέμεινε μέχρι το 2013.

Κατά τη διάρκεια της αγωνιστικής περιόδου 2013-14, ο Τσουκ αγωνίστηκε στο γαλλικό πρωτάθλημα με τη φανέλα της Ναρμπόν, ενώ το καλοκαίρι του 2014 ταξίδεψε στην Ελλάδα για λογαριασμό του Εθνικού Αλεξανδρούπολης.

Στην ομάδα της Αλεξανδρούπολης παρέμεινε για λιγότερο από ένα χρόνο, καθώς στις αρχές του 2015 μετεγγράφη στη Λουγκάνο, ομάδα της Ελβετίας.

Το καλοκαίρι του 2015, ο Τσουκ επέστρεψε στην Ελλάδα, αυτήν τη φορά για λογαριασμό του Ολυμπιακού Πειραιώς, με τον οποίο υπέγραψε επαγγελματικό συμβόλαιο συνεργασίας και αγωνίστηκε κατά την περίοδο 2015-16, οπότε και κατέκτησε το Κύπελλο Ελλάδας καιτο Λιγκ Καπ Ελλάδας

Διεθνείς συμμετοχές
-------------------

Ο Μπόζινταρ Τσουκ είναι εν ενεργεία διεθνής με την εθνική ομάδα πετοσφαίρισης του Μαυροβουνίου, με την οποία έχει πραγματοποιήσει περισσότερες από είκοσι συμμετοχές.

Τίτλοι
------

* 1 Κύπελλο Ελλάδας: 2016
* 1 Λιγκ Καπ Ελλάδας: 2016

Πηγές
-----

* Μπόζινταρ Τσουκ - Στοιχεία fivb.com
* Μπόζινταρ Τσουκ - Παρουσίαση fr.scoresway.com
* Στον Ολυμπιακό ο Τσουκ
* Ανακοίνωσε Τσουκ ο Ολυμπιακός
Ο **Νοέλ Μαμέρ** (Γαλλικά: NoËl Mamère) Γάλλος πολιτικός και πρώην δημοσιογράφος(1948-). Γεννήθηκε την 25η Δεκέμβρη 1948 στην πόλη Libourne της Γιρόνδης στη νοτιοδυτική Γαλλία. Εκλέγεται βουλευτής συνέχεια από το 1997 και δήμαρχος του δήμου Bègles από το 1989. 

Σπούδασε νομική και επικοινωνία. Εργάστηκε για πολλά χρόνια στην τηλεόραση. Αρχικά προσκείμενος στο ενιαίο σοσιαλιστικό κόμμα θα είναι ιδρυτικό μέλος της Γενιάς Οικολογίας το 1990 και αντιπρόεδρος και εθνικός εκπρόσωπος του κόμματος από το 1992 μέχρι την αποχώρησή του το 1994 και το σχηματισμό του κόμματος Οικολογική και Αλληλέγγυα Σύγκλιση (Convergences Ecologie Solidarité) της οποίας θα γίνει πρόεδρος.

Θα εκλεγεί ευρωβουλευτής με τη Λίστα Ριζοσπαστική Ενέργεια το 1994.

Το 1997 η Οικολογική και Αλληλέγγυα Σύγκλιση θα συνεργαστεί με τους πράσινους και θα εκλεγεί βουλευτής στην τρίτη περιφέρεια της Γιρόνδης. Το 1998 αυτός και το κόμμα του θα ενσωματωθούν στους Πράσινους.

Υποψήφιος των Πρασίνων στις προεδρικές εκλογές 2002 θα συγκεντρώσει με 5,3% των ψήφων το μεγαλύτερο ποσοστό που πέτυχε ποτέ Πράσινος υποψήφιος σε προεδρικές εκλογές.

Παραπομπές
----------

1. ↑  Εθνική Βιβλιοθήκη της Γερμανίας: (Γερμανικά, Αγγλικά) *Gemeinsame Normdatei*. Ανακτήθηκε στις 25  Ιουνίου 2015.
2. ↑  *www.europarl.europa.eu*. 2139. Ανακτήθηκε στις 20  Απριλίου 2022.

Εξωτερικοί σύνδεσμοι
--------------------

* (in γαλλική) Official website

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 19680930
* LCCN: n82120269
* ISNI: 0000 0001 2122 9523
* GND: 124113400
* SUDOC: 027005135
* BNF: cb119141903 (data)

 |

 |
Ο **Ναραγιάνα Ιγιέρ Κασιραμάν**(πέθανε στις 11 Απριλίου 1999) ήταν Ινδός πολιτικός και πρώην Μέλος της Νομοθετικής Συνέλευσης του Ταμίλ Ναντού. Εξελέγη στη νομοθετική συνέλευση του Ταμίλ Ναντού από την εκλογική περιφέρεια του Κουμπακονάμ ως υποψήφιος για το Ινδικό Εθνικό Κογκρέσο στις εκλογές του 1967, και ως υποψήφιος για το Ινδικό Εθνικό Κογκρέσο (Οργάνωση) στις εκλογές 1971.

Προσωπική ζωή
-------------

Ο Κασιραμάν γεννήθηκε στο Κουμπακονάμ. Ο Ναραγιάνα Ιγιέρ ήταν επιτυχημένος επιχειρηματίας και ιδρυτής της  Raman and Raman Limited, την μεγαλύτερη εταιρεία μεταφοράς στην πόλη. Ο Κασιραμάν πέθανε στις 11 Απριλίου 1999.

Παραπομπές
----------

1. ↑  «1967 Tamil Nadu Election Results, Election Commission of India» (PDF). Αρχειοθετήθηκε από το πρωτότυπο (PDF) στις 20 Μαρτίου 2012. Ανακτήθηκε στις 11 Ιουνίου 2018.
2. ↑  1971 Tamil Nadu Election Results, Election Commission of India
3. ↑